정조 14년
庚戌三月十一日辰時上御熙政堂大臣備局堂上引見入侍時右副承旨尹行任假注書趙台榮事變假注書柳師模記注官趙慶遠金鳳顯左議政蔡濟恭左參贊金華鎭行司直徐有隣鄭昌順李文源吏曹判書洪良浩禮曹判書金文淳行副司直鄭好仁兵曹判書李𡊠刑曹判書金思穆訓鍊院都正徐有大行副司直洪秀輔金持默副修撰李龜雲以次進伏訖上曰宋載經金履素已皆入來乎行任曰金履素則已爲入來宋載經方擔舁來到閤外而實無陞降殿陛之望云矣上曰然則令掖隷將來可也上曰都承旨入侍出榻敎慶遠承命出傳都承旨徐邁修進伏上曰宋載經病勢初以爲不至難强云矣今何如是耶邁修曰臣亦聞其不甚沈重故果有所仰達矣俄始聞之則自數日前忽有脚痺之症不得行步云矣戶曹判書金履素行副司直宋載經進伏訖濟恭進前奏曰數日陽和益復淸暢此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上曰聞卿有癖積之症而此症不害於行氣故俄命强入矣卿果入來誠好矣濟恭曰臣之區區私義頃於筵退時已以更當引義之意仰達而目下賤疾又無可堪之勢玆不得遽然承命矣乃者飭敎連下義分是懼不免拚棄廉隅冒沒登對益不勝惶愧之忱矣上曰過矣私義何必更提第卿病症作氣則似可稍愈未知果然否濟恭曰始也起動似乎難强久後漸步反覺稍勝矣抑臣有竊爲悶然者見今鼎席不備廟堂空虛徒以如臣無似充位而已臣心不安容有旣哉古所謂官不必備惟其人云者正謂得其人任其官則無待乎必備也今臣旣非其人而官亦不備是豈可成說乎首揆引入右揆未卜伏願特軫聖念亟備鼎席以幸國事焉上曰卿之獨勞非不可悶而事勢適然亦復奈何領相病勢久未差效殊用悶然矣濟恭曰領相疏批尙今未下乎上曰此非援例控辭之疏何以賜答乎濟恭曰臣未見原疏故不知所陳比前如何矣上曰比前尤有甚者矣上曰次對爲之濟恭曰此黃海水使尹範行狀啓也以爲延安防船一隻自浮橋所離發來到交河外洋偶然失火什物燒燼船體別無可改處卽格軍崔泰貴焦爛致死海州防船一隻回到龍媒鎭境遇風致敗人物雖幸俱全船隻仍以漂流延安前府使尹光濩兼任白川郡守柳秉均海州判官任希厚不能檢飭之罪請令廟堂稟處矣防船所係不輕而重而或致火災或至漂流事之驚駭莫此爲甚帥臣之請罪地方官固其宜也而但三守令或以差員入京或以兼官權察或遠在本邑海洋中流之遇風失火雖欲檢察何可得乎旣知其公罪則宜有參恕而亦不可全然無飭延安前府使尹光濩兼官白川郡守柳秉均海州判官任希厚一竝從重推考此後則船所凡事另加檢束俾無大段抵罪之意一體申飭何如上曰依爲之出擧條上曰龍媒前僉使卽是昨年礴石領運差員乎前都監堂上李文源似知之矣文源曰似是伊時差員而臣亦未詳矣上曰兵判出去知入可也濟恭曰卽見東萊府使金履禧報備局者則枚擧訓別等手本以爲開市大廳之改建已承姑待年限之處分而從前倭館燒燼後改建或在五年六年之後裁判差倭今忽謂有島主之令援引庚申戊子五年之例懇縷不已爲延拖遲留之計雖以年限言之今年許施例於明年始役則又準六年之限許施之後裁判倭自當無辭退歸開市大廳改建一款更爲稟處爲辭矣開市大廳改建別無年限之所定而係是不可不一番改建且況燒燼已爲五年今雖許施始役則當在明年裁判倭之以此遲留亦甚可悶開市大廳依報辭改建之意分付嶺南道臣何如上曰依爲之出擧條濟恭曰卽見京畿水使南憲喆黃海水使尹範行所報則以爲春耕方張種糧絶乏而餉留庫中依前加分爲請矣今年諸道加分之請自上皆已許施兩閫不可不均視海閫小米限八百石喬桐米限四百石依報辭特許加分何如上曰依爲之出擧條濟恭曰日前以谷山移轉事命有司堂上就議於臣故臣與之爛商使箕營穀從本道移給谷山平壤民則受之中和中和民則受之黃州兵營蓋黃兵纔以穀多民病有所狀聞故爲此區劃發關分付於當該營閫關西道伯則以依數出給谷山之意報來黃海兵使則昨日論報本司而以軍餉穀勅穀之正二月已盡分給今無一包留庫爲辭平壤民當此農節以其種糧口食之資出給谷山之民渠等則更無可以受來之處民勢之切急從可想得今有一條可以變通之路平壤與三和咸從等邑相距不甚遼遠而三和咸從又與海西之長連安岳等邑隔浦相望舟楫往來常時不絶若使安岳長連傍近之穀移轉三和咸從平壤之民次次受來於咸三附近之處則似不至有大段難便之端以此意分付兩道道臣使之往復相議務歸便民之地恐好矣上曰依爲之出擧條濟恭曰前府使姜游疏中人蔘定價事有次對時稟處之命矣見今病弊莫尙於蔘價之絶貴欲自朝家一定其買賣之價俾不得操縱者其言誠爲矯救之要而但念物本不齊不特不可以人力硬定目今人心至詐朝綱不嚴以不嚴之綱抑至詐之心勒令不捧其日前翔貴之直而忽以至廉之價受授和賣實恐有行不得者矣令出而不得行令則反不如不令之爲愈使入侍諸宰各陳意見恐好矣上曰定價當否諸堂以次陳達可也華鎭曰物本不齊價因難同雖欲低價而賤售反易翔貴而生弊以江界蔘弊言之定價申禁非不嚴截而潛相和賣或有稅納未充數之患江界一府猶如此況擧國蔘價何以勒定乎今此定價之論恐是行不得之政矣有隣曰蔘價之難於硬定昨日筵席已爲仰達而量度事勢終是行不得之政矣昌順曰今以蔘料之翔貴欲爲價本之酌定者蔘農有豐凶而價本無高下決是行不得之政果使定價之後能無踊貴之患則奚特人蔘米穀百物皆可定價物有貴賤價無低仰已非順人情通事理之道古人所謂發令於流水之源者恐不當若是臣於昨日籌司亦與姜游有所酬酢勒定價本之說終歸迂闊之論矣履素曰凡係物價隨時高下則以翔貴之蔘料硬定元價無敢低仰恐是行不得之政矣文源曰蔘價硬定諸臣各陳其不可行之意臣之愚見亦與諸臣一般矣良浩曰物之不齊物之情也物有貴賤價隨低仰如米穀之翔貴官府不能裁定其價則何獨於蔘價而可以硬定乎恐是行不得之政矣載經曰臣老病昏耗不識世間事故本事全然不知無以仰對而凡事定式有乖活法恐似有後弊矣文淳曰蔘價之勒定實是行不得之政臣之愚見亦與諸臣無異矣好仁曰臣之意見與左參贊所奏一般矣思穆曰臣於籌司爛商時已有參聞亦於就議大臣時略論事情而第此蔘價之高下自在採取之豐歉今以隨時貴賤之物欲爲硬定價本之事實是行不得之政矣有大曰凡價之高下隨物之豐歉豈可硬定物價乎臣之意見與諸宰別無異同矣秀輔曰臣之愚見與諸宰所奏別無異同矣持默曰蔘價事諸臣已奏臣之愚意別無異同矣濟恭曰諸宰之見無不以不可行爲奏定價一款姑置之何如上曰予意自初亦然依爲之出擧條上曰蔘價一定之法決是行不得如吏判所言車制之決不可用也吏判今亦以爲車制可用乎品順曰北道則多用車運矣濟恭曰北道雖或用車以我國山谿之險果難通行矣上曰京中亦似難用矣濟恭曰如欲用車則我國田稅必多減縮矣上曰何謂也濟恭曰中國則九街八逵平遠坦直固合運軌之形便而我國地勢本自欹側險狹村野阡陌之間無非田畓連境之地雖小小農車固不可容運況欲運任載之大車則必割田爲道然後可以行矣田縮則稅縮固其勢也未見車利而徒減田稅則車者所以利用厚生而反有損於國用民食矣良浩曰臣意則以爲不然矣我國道里自有尺量而車制亦有大小不過修治已定之尺量而以馬駕車量路運用似無所妨矣上曰何不以馬載運而必用駕車爲哉濟恭曰中國則驢馬繁殖取用無難而我國馬政自來不贍故今之軍門所用大車皆以駕牛而不得用馬矣良浩曰我國之馬貴者政以專用駄卜而不知駕車故馬多玄黃不得繁殖矣上曰何不以牛駕車而欲以馬駕車耶良浩曰馬能致遠故用之尤好而以兩馬駕車所載優當四馬之駄且店路村巷無不可行之地至於平地則尤好矣上曰卿文人終不免疎闊矣姑舍是更陳廟謨可也濟恭曰昨日姜游疏批中以山沿穀簿之不均至有輪囷之敎臣竊仰爲民之聖意矣山邑則紅腐積置民不支堪沿邑則倉庫空虛民無口食此其弊專由道伯之係念於市直高下賣穀之際有偏用偏不用之致也營門日用雖曰多係於此身爲道伯不特不能爲興利除害民國之弊親自作爲若能念及於此豈不有所愧悚也哉朝廷旣知此弊之爲痼則決不宜仍以置之無所矯救自今以後廟堂詳察穀簿某邑之中有昨年穀少而今年穀增前時穀多而今時穀損處則一一覈出當該道臣繩以重典則庶可爲救弊之道矣上曰有司堂上各陳所見可也有隣曰平糴之道聖批中較戶量穀裒峽益沿八字已挈其要領臣不敢更事覶縷而第伏念姜游疏所謂自大戶七包至小戶三包爲式邑邑準此之論未免太局今若於大戶數十包小戶六七包以上邑思所以減之大戶四五包小戶一二包以上邑思所以增之則大體穀簿庶不至於偏多偏少若乃山峙沿虛果未必不由於道臣那移之弊弊到極處宜有一切之嚴法而道臣卽朝廷委授一方之人先以法拘束亦非所以誠信待之之道謹將此意申明知委營穀所在處參量其穀貴穀賤邑分排均置以爲得失相當支放無縮之道每歲末取考各道各邑穀簿如有前多今少前少今多處隨其數爻分輕重論勘道臣則矯救之策無逾於此而法綱亦不至於太密矣昌順曰我國穀簿惟在還穀而移去移來偏積偏虛本所以裕民之食而今反爲屬民之端至有月前咸陽穀蕩減之命不惜近十萬穀包以救屢十年積弊此後穀多爲弊之邑當有次第矯救之道而今此言者之言則欲以每戶七包較民量穀永作通一國遵行之式而無全利無全害者法之常也雖如其言久則弊生若令爲道伯者仰體朝家爲民蘇革之意察其道內偏積偏虛之處條列狀聞隨時裒益則庶可無如前之弊矣文源曰穀積於山郡穀虛於沿邑其弊源非一朝一夕之故積處則價賤虛處則價貴營門公私用年年作錢只取價貴不顧積弊以至於目下生民俱被困瘁豈不萬萬寒心哉諸臣仰奏皆有意見毋論各道先從還弊之尤甚邑亟施裒多益寡之政今年除一弊明年除一弊則不出多年庶可以均其穀而矯其弊矣思穆曰還穀儲置之法意卽爲備荒裕食之要道而近年以來山郡穀賤處數益夥多沿邑穀貴處數甚尠少徒有其害未聞實效弊源旣痼民生日困此皆道臣不能留心於均平擅自移來移去之致今若嚴飭諸道察其偏多偏少之處不計貴賤隨卽釐正無敢那移則自無如前之弊可爲矯革之方矣濟恭曰廟堂詳察穀簿之意臣旣仰陳而爲道伯者如有不可不移用穀物之事則必論報備局受題然後始爲移之如不然則雖一包穀不得擅自來去之意著爲定式以此意知委諸道道臣俾無犯科之患何如上曰依爲之出擧條濟恭曰昨日姜游疏中盛論較戶量穀之道而臣意則治道去其泰甚而已年前穀多邑自朝家作錢定式之後如或有山邑穀多之處而以吏鄕之不欲出賣見漏於作錢除弊之中者則道臣必有見聞所及使之詳察邑弊民願鱗次狀聞以爲依他例矯救之地宜矣以此分付諸道道臣何如上曰依爲之出擧條濟恭曰適有民隱之不可不上聞者敢此仰達矣方今聖明在上如傷若保之澤遍及八域宜無一夫之不得其所而聞湖南沿海民力殆竭有不勝誅求臣怪而探之則弊源專在監營而然矣雖以順天一邑言之民庫一年應入不爲不多而不能支一年之用至有再斂三斂之時蓋營門卜定之物以本邑備納則雖至稱極美皆不免執言退却必以價本然後始得無事磨勘而其所謂價本較之本邑原價不啻爲倍蓰然則民庫之事安得不加斂小民之勢安得不倒懸乎順天如此他邑可推哀彼生民何以支保雖然其所救弊專係道伯嚴束詳察之如何營門設或時不免卜定待其本邑上納親自照檢勿爲點退則屬邑爲弊豈至於此乎身居承流宣化之地旣聞此弊則其所悚然警動必欲矯救當不待飭勵而爲之矣以此出擧條各別申飭何如上曰依爲之此外有弊邑名此後釐弊形止竝令鱗次狀聞事申飭分付可也出擧條濟恭曰槐院以公事主管之無人當此使行不遠之時事多苟簡提調徐有隣使之察有司之任何如上曰依爲之出擧條濟恭曰金頤柱纔已陞資矣其嘉善時亦依例推恩於本生親今亦依此爲之事分付銓曹乎上曰唯濟恭曰邊慶遇以忠淸兵使移喬桐水使陞資矣未赴任而見遞故聞兵曹以依例降資之意草記入啓自上還給其草記矣草記旣命還給則似當仍其嘉善階而無下敎文跡故方在非通政非嘉善之中宜有一番稟定敢此仰達矣上曰旣與營將之未準限罪遞有異年與履歷俱合金圈降資一款置之可也出擧條𡊠曰依筵敎問於本都監牌將處則龍媒前僉使黃重錫果以礴石載運差員領付於園所都監云矣上曰前勞宜念特爲仍任可也出擧條昌順曰臣以南漢巡審事明將發行仍行都試而都試之規必以本府所居軍校考籍捧單使之赴試而前年本府日用松東兩面移屬水原之後所居軍校本以廣州之民今爲水原之人他邑人赴試固無其例而今此都試非但當年條前此未行之都試又當追行則兩面所居應赴軍校在渠移屬之前俱是入籍之人其所願赴事理無怪而今旣移屬一體許赴事係科試有非自下所可擅便敢此仰達矣上曰一體許赴可也出擧條上曰卿曾見埋火乎昌順曰向來陪從時見之矣上曰誠壯觀矣昌順曰物力多入云矣上曰今欲爲之乎昌順曰欲從略爲之矣文淳曰卽接寧陵翼陵兩陵官牒報則以爲本陵諸處或有補土修改處云故敢達矣上曰寧陵向旣修改而今又有頉云耶文淳曰聞非年前修稱處卽新頉處云矣敎文源曰卿果知之乎文源曰向來兩陵修補處則今姑無頉而今此寧陵陵官所報果是他處云矣上曰道伯奉審之行似當非久入來與之爛商後該曹更稟擧行可也文淳曰溫陵碑石役事趁今爲之乎待秋擧行乎上曰待秋好矣𡊠曰卽見水原府使趙心泰所報則今番別試武科放榜時金福實姓名所塡紅牌無所受之人自試所出付本府使之傳給故金福實爲名人推尋則同名有三一則壯勇軍一則束伍軍一則閑良壯勇軍束伍軍已受紅牌而閑良金福實所告以爲元無登科之事其紅牌上送本曹云矣取考榜目則果有同名三人閑良金福實則出榜時必是做錯加書之致臣亦其時參試未能察飭之失不勝惶恐而金福實原榜中付標紅牌令政院爻周何如上曰依爲之出擧條濟恭曰西北麻布遺在數爻道臣今玆區別報來矣見今日晷漸暄用布時急此旣許給布廛民人以爲及時救急之資不必遲延時日使之卽往該道監兵營分別其完品間破定價納價分受以來一如月前白木廛之爲該營之日後區處亦必如白木廛發賣時所是之規俾無花消之意各別申飭何如上曰依爲之出擧條濟恭曰聞關西木發賣之後廛人所納之價錢自戶曹貸用不送該營云此是關西百年積置之財貨而今因發賣府庫一朝空虛其價則爲戶曹所用如不得照數還推則此豈非大可悶惜處乎秋後自關西上納戶曹之錢必多有之依所貸數一一除留使之貿木或貿穀之意更爲申飭於該道伯恐不可已矣上曰所奏好矣依爲之出擧條思穆曰臣於二歲等放釋之命有所仰達者矣上曰卿更何提說乎仍命書榻敎曰刑曹判書金思穆遞差上曰摠我使金思穆令該曹口傳付軍職出榻敎命次對諸臣先退命履素進前敎曰太古亭果始役乎履素曰今方修治而此是臣一家屋子故聞命而惶悚未卽始役矣政院又爲分付故日前纔始爲之矣上曰卿何故引義不出耶履素曰臣於近來疾病連仍凡於官職實無可强之望而荐承嚴敎怵迫義分玆敢登筵而又況次對班行素有自劃之義決無行公之望矣上曰卿何如是煩奏乎至於自劃有何所執乎仍命書傳敎曰筵奏支蔓行戶曹判書金履素遞差履素曰伏承嚴敎雖極悚惶臣有區區所懷今於君父之前敢不仰達乎臣與左議政蔡濟恭奏語未畢命書傳敎曰遞差之後敢欲畢說乎前判書金履素罷職命載經進前敎曰卿之筋力尙云强旺矣向者卿子之罪遞事予所不得已處分而原其委折果何故也載經曰伊時僚員皆不欲自現故臣子乃爲替當矣上曰果如卿言則承旨分付銓曹隨窠調用可也命載經先退上曰輪對官入侍賤臣承出與工曹正郞羅烈尙衣直長尹厚東氷庫別檢南鶴玄忠勳都事洪載淵義盈奉事李憲圭偕入進伏上下詢職姓名所懷訖敎烈曰今此甄復特出念舊之意爾亦日後當爲百里之任須曷心奉公以効報答可也命書傳敎曰政官牌招開政命退諸臣以次退出